**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Η ΜΕΤΑΒΑΣΗ ΑΠΟ ΤΗ ΔΥΑΔΙΚΗ ΣΤΗΝ ΤΡΙΑΔΙΚΗ ΕΠΙΚΟΙΝΩΝΙΑ: ΕΥΡΗΜΑΤΑ, ΘΕΩΡΙΑ ΚΑΙ ΕΦΑΡΜΟΓΕΣ

ΣΕΜΙΤΕΚΟΛΟΥ ΜΑΡΙΑΛΕΝΑ

Γεννιόμαστε σε πλαίσια όπου συνήθως συμμετέχουν ενεργά πάνω από δύο άτομα. Από την αρχή της ζωής μας καλούμαστε να ανταπεξέλθουμε σε αλληλοδράσεις και επικοινωνίες όπου εμπλέκονται τουλάχιστον αλλά δύο άτομα εκτός από εμάς. *Κολυμπάμε στις τριάδες και σε τριαδικούς αστερισμούς, από την αρχή.* Σε αυτήν που σχηματίζουμε με τη μητέρα και τον πατέρα, με τον ένα γονιό και τον πρωτότοκο ή δευτερότοκο αδελφό μας, με τη γιαγιά και τον παππού ή με τόσους σημαντικούς άλλους. Ακούγεται παράδοξο. Κι όμως. Φαίνεται να γνωρίζουμε ελάχιστα ως επιστήμονες, και ιδιαιτέρως πολλά ως διαισθητικοί και συναισθηματικοί επικοινωνούντες σύντροφοι από τα πρώτα λεπτά της γέννησης μας, για το πώς λειτουργούν αυτές οι σχέσεις. Με ποιούς λεπτεπίλεπτους, εύθραυστους και συγχρόνως πολύπλοκους και σοφά δομημένους μηχανισμούς και διεργασίες αναπτύσσονται; Πώς παγιώνονται; Πώς αλλάζουν;

Ο σκοπός της σημερινής ανακοίνωσης είναι να αναδείξει την *τριάδα ως αυτοτελές ερευνητικό πεδίο* με εξαιρετική ευρετική αξία, τόσο για αυτά που *αποκαλύπτει για την ίδια τη δυναμική της οικογένειας στην αρχή της, όσο και γι' αυτά που αποκαλύπτει για τις πρώιμες επικοινωνιακές δεξιότητες του είδους μας στους πρώτους μήνες της ζωής μας.*

Γιατί όμως μέχρι σήμερα η τριάδα ήταν ή και είναι μια λίγο πολύ άγνωστη χώρα; Ας αναφέρουμε συνοπτικά κάποιους από τους λόγους:

Πρώτον, τα πρωτεία παρέμειναν για πολλές δεκαετίες στη μητέρα. Μέχρι τα τέλη του '70 ο πατέρας υποβιβαζόταν στον ρόλο του "δεύτερου" γονέα. Όταν αποφασίστηκε η ενσωμάτωση του πατέρα στην ερευνητική ατζέντα, όταν με άλλα λόγια, ο πατέρας αναγνωρίστηκε ως υποκείμενο με υπόσταση στη δυάδα που ορίζει με το παιδί του, τότε, μια δεκαετία περίπου μετά, ήταν που αναδείχτηκε και σηματοδοτήθηκε η ανάγκη μετατόπισης από το δυαδικό στο τριαδικό πλαίσιο αλληλεπίδρασης, κατά τη διάρκεια των βρεφικών και πρώτων παιδικών χρόνων (Belsky, 1981 ∙ Belsky, Gilstrap & Rovine, 1984 ∙ Clarke-Stewart, 1978).

Δεύτερον, η ψυχαναλυτική σκέψη, οι μεταφρουδικές και ψυχοδυναμικές προσεγγίσεις έχουν φανεί περισσότερο γενναιόδωρες απέναντι στην τριάδα. Πρόκειται όμως για μια τριάδα που έρχεται στο προσκήνιο λίγο αργά. Δηλαδή, στον 3ο-4ο χρόνο του παιδιού, όταν το οικογενειακό τρίγωνο συνιστά το πεδίο δράσης και εκδραμάτισης της οιδιπόδειας φάσης. Νωρίτερα, στην αρχή της ζωής μας, ο πατέρας υπάρχει μεν, αλλά... Η μητέρα, στην αρχή της ζωής του παιδιού, είναι αυτή που αποτελεί τον φορέα, όχι μόνο των δικών της λειτουργιών (σκέψη, λόγος, επιθυμία, φαντασίωση) αλλά και των αντίστοιχων λειτουργιών του πατέρα. Ο πατέρας προτού γίνει ο πραγματικός τρίτος της οιδιπόδειας περιόδου ενυπάρχει στον μητρικό λόγο και στη μητρική επιθυμία (Τζαβάρα, 1992). Επιπλέον, το βρέφος από τον 6ο περίπου μήνα της ζωής του καλείται να βιώσει μια κατάσταση ματαίωσης: η μητέρα και ο πατέρας θα βρίσκονται σε συνεχή αμοιβαία ικανοποίηση στοματικής, πρωκτικής και γενετήσιας φύσης απολαμβάνοντας τα επιθυμητά αντικείμενα (στήθος, πέος) από τα οποία το βρέφος βιώνει ότι έχει αποκλεισθεί. Πολύ αργότερα, θα εγκαθιδρύσει εσωτερικά ένα ασφαλές ολοκληρωμένο αντικείμενο μέσω του οποίου θα δομήσει και θα αναπτύξει σταθερές σχέσεις με τους γονείς αρχικά και με τρίτα πρόσωπα στη συνέχεια (Klein, 1952α, 1952β, 1958)*. Πρόκειται για διεργασίες που ενώ εκκινούν από τη σχέση και την αλληλόδραση, που ενώ ριζώνουν στην επικοινωνία, αντιμετωπίζονται ως αυστηρά εσωτερικές, μελετούνται κυρίως ατομικά. Σπουδαιότερα, αποκαλύπτονται και ανακαλύπτονται μέσω του λόγου και της νόησης, κυρίως της ενήλικης* (Stern, 1985)*.*

Τρίτον, η συστημική θεωρία και πρακτική, όταν αρχικά κλήθηκε να κατανοήσει και να μελετήσει κλινικά έφηβους, διαγνωσμένους με σχιζοφρένεια, και τις οικογένειές τους, ξεκίνησε να γεννάει σημαντικές θεωρίες και θεραπευτικές μεθόδους για την οικογένεια. Συγχρόνως, όμως, εμφανίζει *ένα χάσμα αναφορικά με τις απαρχές της οικογένειας, με την κατανόηση της αναπτυξιακής πηγής της τριάδας στον τρόπο που επικοινωνεί στο εδώ και τώρα.* Επιπλέον, επισημαίνεται η ανάγκη να εστιάσουμε όχι μόνο στις ψυχοπαθολογικές / δυσλειτουργικές οικογενειακές διεργασίες (ψευδοαμοιβαιότητα, αντεστραμμένα τρίγωνα, "διπλοί δεσμοί") αλλά και στις θετικές (οικογενειακή συνοχή, υποστήριξη, αμοιβαιότητα, συνεργασία) και στην επίδραση που αυτές ασκούν στην παιδική ανάπτυξη και, ιδιαίτερα, στις προσαρμοστικές ικανότητες και τις δεξιότητες χειρισμού των καταστάσεων (Fivaz-Depeursinge & Corboz-Warnery, 1999).

Τέταρτον, η*τριάδα* μελετήθηκε σχεδόν κατ' αποκλειστικότητα *μέσω των δυάδων που τη συγκροτούν, των συζυγικών και των γονεικών.*Ο πατέρας και η μητέρα συγκρίνονται ως προς το επικοινωνιακό τους ύφος και τις ρουτίνες αλληλόδρασης με το παιδί (Belsky, 1979 ∙ Lamb, 1977α, 1977β ∙ Power, 1985). Επιπλέον, η ποιότητα του συζυγικού δεσμού συσχετίζεται με αυτήν του γονεικού και διαπιστώνεται ότι διαμορφώνει*ένα δίκτυο σύνθετων αλληλεξαρτήσεων αμφίδρομης και κυκλικής φύσης* (Cox et al, 1989 ∙ Dickstein & Parke, 1988 ∙ McHale, 1995)*.* Εξαιρετικής σημασίας οι έρευνες αυτού του τύπου, που ωστόσο μοιάζει να αφήνουν απέξω την τριάδα ως αυτοτελή μονάδα παρατήρησης και μελέτης: *την τριάδα ως όλον που υπερβαίνει τα επιμέρους που τη συγκροτούν.* Ακόμα περισσότερο: *την τριάδα που ως όλον πιθανότατα επιφέρει ουσιώδεις επιδράσεις* στις δυάδες που τη συγκροτούν (κι όχι μόνο το αντίστροφο). Οι τρόποι με τους οποίους οι δυάδες συγχωνεύονται στην τριάδα μάς είναι τελείως άγνωστοι (Collis, 1982 ∙ Fivaz-Depeursinge, Frascarolo & Corboz-Warnery, 1996 ∙ McHale, Kuersten, & Lauretti, 1996 ∙ McHale & Fivaz-Depeursinge, 1999 ∙ Semitekolou, 2015).

Πέμπτον, και σημαντικότερο για το θέμα της παρούσας ανακοίνωσης. *Το ίδιο το βρέφος.* Διαφορετικά: οι επικοινωνιακές δεξιότητες του ανθρώπου στις απαρχές της ζωής του. Γνωρίζουμε πλέον, βασιζόμενοι κυρίως στην ερευνητική και εννοιολογική παράδοση της θεωρίας της Έμφυτης Διυποκειμενικότητας, ότι ερχόμαστε στη ζωή με έναν *περίεργο, συνεργατικό και παιγνιώδη Εαυτό που από την αρχή αναζητά τους άλλους ανθρώπους και εμπλέκεται ενεργά σε ζωντανή επικοινωνία με αυτούς.* Με έναν εαυτό προικισμένο με *ένα έμφυτο κίνητρο συντροφικότητας, ένα κίνητρο πολύ διακριτό από αυτό της επιβίωσης.* Ο ανθρώπινος νους είναι έμφυτα διυποκειμενικός, ο προσανατολισμός του είναι αλλοκεντρικός και η ανθρώπινη κοινωνική ζωή είναι κατά βάση συνεργατική. Τα βρέφη γεννιούνται με ένα *κίνητρο "εαυτού-άλλου",* δηλαδή με ένα διαπροσωπικό κίνητρο για επικοινωνία, προδιατεθειμένο να ανταποκρίνεται ενεργά στις συναισθηματικές εκφράσεις των άλλων. Πολύ πριν τα πρώτα μας γενέθλια, πολύ πριν πούμε την πρώτη μας λέξη, επικοινωνούμε με τους οικείους συντρόφους μας με *αμοιβαιότητα*. Η έμφυτη διυποκειμενικότητα ειναι, για τον Trevarthen, κίνητρο και ρυθμιστής της ανθρώπινης ψυχολογικής ανάπτυξης. Πρόκειται για μια εγγενή, προ-γλωσσική ικανότητα που μας ωθεί σε επικοινωνιακή ανταλλαγή με τους άλλους: ένα είδος διαβάσματος των κινήτρων, των προθέσεων, των συγκινήσεων και των προσδοκιών του Άλλου. Αυτή ακριβώς η σχέση με τον Άλλο αποτελεί τη φωλιά της σκέψης και της γλώσσας. Αποδίδουμε από πολύ νωρίς *ψυχολογικό νόημα* στις δράσεις τους. Η απόδοση αυτή είναι ριζωμένη στα συναισθήματα και τις συγκινήσεις που μοιραζόμαστε, επικοινωνώντας. Πρόκειται για μια ζωντανή διεργασία μέσω των οποίας, τα βρέφη γεννούν τα πρώτα σύμβολα που θα χρησιμοποιήσουν ως 'σκαλωσιά' για τα πολυπλοκότερα για τα οποία κάνουμε λόγο συχνότερα. Με μια φράση: *οι άνθρωποι γεννιόμαστε στη ζωή προικισμένοι με συνεργατική συνείδηση. Και είναι αυτή ακριβώς**η συνείδηση μας που θα αναζητήσει συντρόφους και συμπαίκτες,*προκειμένου να ξεδιπλωθεί στον χρόνο, αυξανόμενη σε πολυπλοκότητα (Trevarthen, 1990, 1992, 1994, 2003, 2016) .

Στην Αναπτυξιακή ψυχολογία,*ο τρίτος είναι συνήθως ένα αντικείμενο*που εισάγεται στη ζωή κατά το δεύτερο εξάμηνο της ζωής μας***.*** Η τριάδα αναφέρεται στο *τρίγωνο* που σχηματίζει *το βρέφος με τον οικείο ενήλικα και ένα αντικείμενο.* Όμως, εδώ κάνουμε λόγο για κάτι διαφορετικό: Πρόκειται για μια 'προίκα' ποιοτικά διαφορετική και ξεχωριστή από εκείνη που θα μας οδηγήσει στον τριαδικό σχηματισμό του τύπου πρόσωπο-πρόσωπο-αντικείμενο. Ως τέτοια δεν είναι δυνατό να τη συγχέουμε με το κίνητρο που μας ωθεί να αναζητούμε και να χειριζόμαστε αντικείμενα: η αλληλόδραση στην τριάδα επιτρέπει να λάβει χώρα μια ιδιαίτερη κοινωνική αναφορά, το αντικείμενο της οποίας δεν είναι "αντικείμενο" αλλά υποκείμενο (Reddy et al, 1997 ∙ Reddy, 1999, 2008).

Είναι σαφώς απίθανο να εκτιμήσουμε πλήρως τη φυσική και έμφυτη κοινωνικότητα του ανθρώπου, κοιτάζοντας μόνο το άτομο, παρατηρώντας μόνο τις δυάδες. Γιατί το κάνουμε; Δύο ερωτήματα και το γεγονός ότι η απάντησή τους έχει την τάση να είναι αρνητική, ρίχνουν φως στο παραπάνω γιατί.

*Ερώτημα 1ο: Είναι τα βρέφη ικανά να διακρίνουν τη δυαδική από την τριαδική αλληλόδραση;*

*Ερώτημα 2ο: Εμπλέκονται τα βρέφη ενεργά σε τριαδικές επικοινωνίες;*

Οι απαντήσεις είναι μάλλον θετικές και όχι αρνητικές. Ας δούμε ενδεικτικά κάποια ευρήματα, αρχικά εκτός της οικογενειακής τριάδας:

Οι Selby & Bradley (2003) παρατήρησαν την επικοινωνία ανάμεσα σε τρία βρέφη, χωρίς τη μεσολάβηση ενήλικης παρουσίας. Υποστηρίζουν ότι από τον 6ο τουλάχιστον μήνα της ζωής μας, είμαστε σε θέση να διαπραγματευτούμε και να διαχειριστούμε την επικοινωνία μας με δύο συνομήλικους. Στον 9ο περίπου μήνα μπορεί κανείς να ανιχνεύσει στα βρέφη μια μορφή συλλογικότητας, μια προδιάθεση, ένα ομαδικό mentality, ποιοτικά εντελώς διαφορετικό από αυτό που επιδεικνύεται στη δυαδική επικοινωνία του βρέφους με έναν ενήλικα. Πρόκειται για *μια διάσταση συλλογικότητας στη διυποκειμενική οντότητα του βρέφους* (Bradley, 2009)*.*

Οι Tremblay-Leveau & Nadel (1995, 1996) διεξήγαγαν μια πειραματική μελέτη με δύο συνομήλικα βρέφη και τον πειραματιστή που εσκεμμένα απέκλειε από την επικοινωνία το ένα από αυτά. Τα 11μηνα βρέφη φαίνεται ότι είχαν πλήρη επίγνωση της κοινωνικής τους θέσης, του κύρους τους, με άλλα λόγια, στην τριάδα. Επιδεικνύουν μετεπικοινωνιακές δεξιότητες καθώς παλεύουν να αποφύγουν τον ρόλο του αποκλεισμένου και παρατηρούν προσεκτικά στο που εστιάζει η δυάδα από την οποία αποκλείονται, προκειμένου να χρησιμοποιούσουν τα δεδομένα της παρατήρησής τους για να συμμετέχουν κι εκείνα στην 'παρέα'.

Με άλλα λόγια, στο τέλος του πρώτου χρόνου της ζωής μας είμαστε επιδέξιοι επικοινωνούντες σύντροφοι, όχι μόνο στις δυάδες, αλλά και στις τριάδες. Και μάλιστα σε *τριάδες που δεν είναι καν εντός του οικογενειακού πλαισίου* (Nadel & Camaioni, 1993).

Οι Fivaz-Depeursinge & Corboz-Warnery (1999, 2006) δουλεύουν πάνω από εικοσαετία πλέον πάνω στην τριαδική επικοινωνία του πρώτου -και όχι μόνο- χρόνου της οικογένειας. Το 'μότο' της εργασίας τους μοιάζει να είναι το παρακάτω: *«Είμαστε μαζί, είμαστε μια παρέα τριών προσώπων»,* "παίζω, παίζεις, παίζουμε, συζητάμε": Ο πυρήνας της εργασίας τους είναι η γεφύρωση της βρεφικής ανάπτυξης και της διεργασίας στην οικογένεια. Η παρατήρηση της οικογένειας λαμβάνει χώρα σε εργαστηριακό περιβάλλον, στα πλαίσια ενός συγκεκριμένου ερευνητικού μοντέλου οικογενειακών αλληλεπιδράσεων που οι ερευνήτριες ονομάζουν "Τριαδικό Παιχνίδι της Λοζάννης" (LTP, ΤΠΛ). Το τριαδικό παιχνίδι της Λοζάννης έχει σαν στόχο το οικογενειακό παιχνίδι, με άλλα λόγια, την αμοιβαία παιγνιώδη ενασχόληση της μητέρας, του πατέρα και του βρέφους. Πρόκειται για ένα "σενάριο", για μια κατάσταση της οποίας το ερευνητικό πρωτόκολλο αποτελείται από οδηγίες προς τους γονείς που φτιάχνουν διαδοχικά τέσσερις σκηνές, στους εξής τέσσερις σχηματισμούς: 1) τον ένα από τους δύο γονείς να αλληλεπιδρά ενεργά με το βρέφος και τον άλλο να υιοθετεί περιφερειακό ρόλο, 2) την εναλλαγή των παραπάνω ρόλων μεταξύ των δύο γονέων, 3) τους τρεις συντρόφους να αλληλεπιδρούν από κοινού, και 4) τους δύο γονείς να αλληλεπιδρούν ενεργά μεταξύ τους και το βρέφος να έχει περιφερειακό ρόλο στην αλληλεπίδραση αυτή. Παρόλο που το ΤΠΛ διαιρείται σε τέσσερα μέρη και στις μεταβάσεις από το ένα μέρος του στο άλλο, συνιστά *ένα «όλον»,* αυτό του οικογενειακού τριλογικού παιχνιδιού*.* Πρόκειται για έναν *πολύπλοκο χορό λίγων δευτερολέπτων:* η κατάσταση αυτή δεν περιλαμβάνει μόνο τις παραπάνω τέσσερις σκηνές, αλλά και *τις στιγμές της μετάβασης από τη μία στην άλλη.*

Τα μέλη της οικογένειας λαμβάνουν ορισμένες θέσεις στο χώρο, τέτοιες που προϋποθέτουν ευλυγισία κινήσεων και ρύθμιση της απόστασης μεταξύ τους, και με τρόπο που να σχηματίζουν ιδεατά ένα τρίγωνο, του οποίου το σχήμα αλλάζει, ανάλογα σε ποιον από τους παραπάνω τέσσερις σχηματισμούς εκτυλίσσεται το παιχνίδι μεταξύ τους. Με άλλα λόγια, η σκηνογραφία του Τριαδικού Παιχνιδιού της Λοζάννης σκιαγραφεί έναν ισόπλευρο, προσανατολισμένο προς το βρέφος σχηματισμό στο χώρο. Ενώνοντας τα κεντρικά σημεία των θέσεων του κάθε συντρόφου, σχηματίζεται νοητά ένα ισόπλευρο τρίγωνο (ένα τρίγωνο αναφοράς για τις μικροαναλυτικές μετρήσεις που πραγματοποιούν οι ερευνήτριες). Οι προσανατολισμοί των γονεϊκών θέσεων συγκλίνουν στη θέση του βρέφους και προσδιορίζουν ένα βρεφικά προσανατολισμένο τρίγωνο. Οι πρακτικές αποφάσεις για το ποιος θα ξεκινήσει το παιχνίδι ή/και για το πώς θα ρυθμιστούν οι αποστάσεις μεταξύ τους στο χώρο (αλλάζοντας, κάθε φορά, τον τύπο του τριγώνου αναφοράς) ανήκουν στην πρωτοβουλία των γονέων.

Οι Fivaz-Depeursinge & Corboz-Warnery (1999, 2006) "διαβάζουν" την αλληλεπίδραση της οικογενειακής τριάδας σε πραγματικό, αλλά και σε μικροαναλυτικό χρόνο. Οι αναγνώσεις που πραγματοποιούν είναι οι εξής:

Στη *λειτουργική / κλινική* ανάγνωση δομούν μιαν αφηγηματική περιγραφή ολόκληρης της πορείας του ΤΠΛ, παρακολουθούν εκτενώς την αλληλόδραση και ρωτούν συνεχώς *αν η ομάδα δουλεύει μαζί, από κοινού και πώς τα μέλη της αλληλοβοηθούνται.* Η ανάγνωση αυτή καταλήγει στον προσδιορισμό του τύπου της ***οικογενειακής συμμαχίας****.* Οι τύποι της οικογενειακής συμμαχίας, από την πιο λειτουργική στην πιο προβληματική, από την πιο συντονισμένη και αποτελεσματική στην ελάχιστα συντονισμένη και αποτελεσματική, είναι οι εξής: *συνεργατική, τεταμένη, συνωμοτική, και διαταραγμένη.*

Οι επόμενες τρεις αναγνώσεις είναι μικροαναλυτικές και αποκαλύπτουν τα θεμέλια της τυπολογίας των οικογενειακών συμμαχιών:

Στη *δομική ανάγνωση* επικεντρώνονται στην αρχιτεκτονική της αλληλόδρασης, στην gestalt της ομάδας στον χώρο, δηλαδή στις διατάξεις των σωμάτων στον χώρο που έχουν ιδιότητες όπως αυτές των συστημάτων.

Στην *ανάγνωση της διεργασίας* προσπαθούν να προσεγγίσουν τη δυναμική που διατηρεί σταθερό το τριγωνικό πλαίσιο. Με άλλα λόγια, ερευνούν τον τρόπο με τον οποίο οι σύντροφοι ρυθμίζουν από κοινού τις κινήσεις τους στο παιχνίδι. *Πρόκειται για τις μεταβάσεις από το ένα μέρος του ΤΠΛ στο άλλο.* Οι στιγμές αυτές (των μεταβάσεων) απαιτούν ιδιαίτερα στενό συντονισμό ⋅ συνεπώς διαφωτίζουν με ακρίβεια τον παρατηρητή σχετικά με το πώς συνεργάζονται οι σύντροφοι, ή με το γιατί αποτυγχάνουν να συνεργαστούν. Επιπλέον, στη διάρκεια αυτών των στιγμών, οι σύντροφοι είναι πιο επιρρεπείς προς το να κάνουν τα «λάθος βήματα» ή να διαπράξουν «λάθη» στον συντονισμό τους και ύστερα να χρειαστεί να επανορθώσουν. Σύμφωνα με τις Fivaz-Depeursinge & Corboz-Warnery (1999, 2006) οι διαδικασίες αυτές είναι βέβαια φυσικές – όχι μόνο αναπόφευκτες, αλλά και επωφελείς. Εντούτοις, η επανόρθωση είναι ένα εγχείρημα του «όλα ή τίποτα»: είτε εγκαθιδρύει από την αρχή την πορεία της δράσης, είτε μεγεθύνει το πρόβλημα.Πολλά εξαρτώνται από την συναισθηματική τονικότητα στο σημείο αυτό της αλληλόδρασης.

Στην *αναπτυξιακή* ανάγνωση προσδιορίζεται ο τρόπος που *το βρέφος χειρίζεται τις τριγωνικές αλληλοδράσεις,* μιας και επικοινωνεί με δύο κι όχι με έναν σύντροφο. Από πρακτικής άποψης, οι ερευνήτριες ρωτούν: Μπορεί το βρέφος να χειριστεί τους τέσσερις σχηματισμούς που συνιστούν μια τριμελή σχέση; Με ποιους τρόπους; Πώς αντιμετωπίζουν οι γονείς τον χειρισμό των τριγώνων από το παιδί τους; Διευκολύνουν τη διαφοροποίηση αυτή των τριγωνικών σχέσεων; Επικυρώνουν τις εκκλήσεις που τους απευθύνει το βρέφος για τριαδική επαφή;

Οι Fivaz-Depeursinge & Corboz-Warnery (1999, 2006) είναι ξεκάθαρες: *η αντίληψη μας ότι τα βρέφη είναι πρωταρχικά προσαρμοσμένα για τη δυαδική αλληλόδραση, είναι παραπλανητική. Είναι μια αντίληψη που αποτελεί επιφαινόμενο του τρόπου με τον οποίο ορίζαμε και στήναμε το σκηνικό των ερευνών μας, προκειμένου να παρατηρήσουμε τους ανθρώπους να επικοινωνούν. Και ως τέτοιο πιθανότατα δεν αντανακλά κάποιον φυσικό περιορισμό του είδους μας. Ενδεχομένως δεν έχουμε δώσει την ευκαιρία στον εαυτό μας να ανακαλύψει ότι η εγγενής προσαρμογή του ανθρώπου σε παραπάνω από μία σχέσεις αποτελεί σχέδιο της φύσης. Σε τελική ανάλυση, όλοι γεννιόμαστε από δύο ανθρώπινα όντα.* Η ουσία είναι ότι στις περιπτώσεις της αδιαπραγμάτευτης σύγκρουσης των γονέων, η προβληματική τριγωνοποίηση όχι μόνο αιχμαλωτίζει το παιδί εντός της οικογένειας αλλά τείνει επίσης να εγκαθιδρύει «αποικίες» στο εξωτερικό της περιβάλλον. *Οι συναλλαγές της οικογένειας με τον εξωτερικό κόσμο χρωματίζονται έντονα από τους τρόπους με τους οποίους τα μέλη της οικογένειας συναλλάσσονται μεταξύ τους.*

Από τον *τρίτο μήνα* της ζωής μας ξεκινάμε να συμμετέχουμε σε τριγωνικούς συντονισμούς και να μοιραζόμαστε την προσοχή μας και τα συναισθήματά μας ταυτόχρονα και με τους δύο γονείς. Και μάλιστα το πράττουμε ακόμα και κάτω από 'δύσκολες' συνθήκες επικοινωνίας - για παράδειγμα, όταν ο ένας (προηγουμένως ενεργός) γονέας αποσυρθεί από την τριάδα, υιοθετώντας στην αλληλόδραση το λεγόμενο "ουδέτερο - ανέκφραστο" πρόσωπο. Η εκκίνηση αυτή θα θρέψει τις πολύπλοκες τριγωνικές στρατηγικές που αναλαμβάνουμε περί τον 9ο μήνα της ζωής μας, τόσο σε θετικά όσο και σε αρνητικά συναισθηματικά πλαίσια. Πριν το τέλος του πρώτου μας χρόνου, είμαστε σε θέση να συνηχούμε, να αναφερόμαστε κοινωνικά και να αποκρινόμαστε στα συναισθηματικά σινιάλα των γονιών μας, όταν αυτά μας παρέχονται ταυτόχρονα. Και μάλιστα ακόμα κι όταν αυτά τυχαίνει να είναι αντικρουόμενα μεταξύ τους, γνωρίζοντας ότι με τη συνήχηση μας αυτή θα νιώσουμε ταραχή και σύγκρουση (Hirshberg & Svedja, 1990 ∙ Hirshberg, 1990).

Η ικανότητα μας να επικοινωνούμε στις τριάδες αποτελεί ένα ουσιώδες συστατικό του έμφυτου κινήτρου μας για επικοινωνία με τους άλλους ανθρώπους. Οι δεξιότητες που συνεπάγεται η δυαδική επικοινωνία δεν αποτελούν το προαπαιτούμενο για την προαγωγή μας στην πιο απαιτητική τριαδική αλληλόδραση. Η τριάδα και η δυάδα θρέφονται από το ίδιο κίνητρο και αναπτύσσονται στον χρόνο προικισμένες ισότιμα από τη συνείδηση που γεννιέται για να μοιράζεται και να συναλλάσσεται με τους ανθρώπους. Έχουμε να κάνουμε με ένα φαινόμενο αμοιβαίας προσοχής, όπου τρεις οργανισμοί παρακολουθούν προσεκτικά και άμεσα τις συναισθηματικές αντιδράσεις ο ένας του άλλου. Επιπλέον, ο καθένας από αυτούς βιώνει την προσοχή των υπολοίπων στο πρόσωπό του χωρίς τη μεσολάβηση άλλης εστίας προσοχής ή άλλου θέματος πλην της κοινής τους δράσης, πλην του από κοινού παιχνιδιού τους. Αυτό το τόσο διαπροσωπικό μοίρασμα καθιστά την τριάδα, είτε κύκλο, είτε τρίγωνο. Σε κάθε περίπτωση, ενεργοποιεί την ανάπτυξή της προς το καλό ή προς το χειρότερο (Reddy & Trevarthen, 2004 ∙ Σεμιτέκολου, 2016α, 2016β ∙ Trevarthen & Bjorkvold, 2016).

Η ανακάλυψη ότι τα βρέφη είναι ικανά να συμμετέχουν σε αλληλοδράσεις τριαδικού τύπου έχει αξιοσημείωτες θεωρητικές, αλλά και κλινικές εφαρμογές.

Πρώτον, καθιστά άμεση την ανάγκη για μια αναθεώρηση του μοντέλου που σχετίζεται με την κοινωνική ανάπτυξη του βρέφους. Στην αναθεώρηση αυτή οφείλουμε να συμπεριλάβουμε τις τριαδικές αλληλοδράσεις του τύπου μητέρα – πατέρας - βρέφος και να εξετάσουμε εκ νέου τη σχέση τους με τις τριαδικές αλληλοδράσεις του τύπου βρέφος - μητέρα - αντικείμενο.

Δεύτερον, μας δίνει τη δυνατότητα να γεφυρώσουμε τη βρεφική ανάπτυξη με τη διεργασία στην οικογένεια, δείχνοντας ότι η διυποκειμενικότητα ή το μοίρασμα μιας βιωμένης εμπειρίας δεν περιορίζεται στα δυαδικά πλαίσια επικοινωνίας, αλλά εμπεριέχεται επίσης στο συλλογικό επίπεδο.

Τρίτον, από κλινικής απόψεως, επιδεικνύει το γεγονός ότι τα βρέφη, από πολύ νωρίς, συμμετέχουν ενεργά στις προβληματικές διεργασίες της οικογένειας, π.χ. στην τριγωνοποίηση (υπό την έννοια που της αποδίδει ο Bowen). Το παραπάνω αποκτά μεγαλύτερη βαρύτητα αν λάβει κανείς υπόψη του τα ευρήματα εκείνα που δείχνουν ότι τα ζευγάρια είναι ικανά να επικοινωνούν ως μια εικονική τριάδα από την περίοδο της εγκυμοσύνης του βρέφους, και μάλιστα η αλληλόδρασή τους αυτή είναι δυνατό να προβλέπει τις πραγματικές τους αλληλοδράσεις για τα πρώτα δύο χρόνια της ζωής του παιδιού τους.

Η ζωή μάς προτρέπει να κινούμαστε και να μεγαλώνουμε *σε σπείρες αυξανόμενης πολυπλοκότητας. Οι δυάδες γίνονται τρίγωνα και τα τρίγωνα τετράπλευρα.* Το ένα σχήμα εμπεριέχει το άλλο και ταυτόχρονα αποτελεί ένα "όλον" στο επίπεδο των συμπεριφορών μας σε μια επικοινωνία, στο επίπεδο των αυτοβιογραφικών μας αφηγήσεων, στα επίπεδα των φαντασιώσεων μας, των αναμνήσεων, των σεναρίων, και των καθημερινών μας πρακτικών (Stern et al, 1994). *Οι πρακτικές και οι τελετουργίες μιας οικογένειας από την απαρχή τους γεννάνε, πλάθουν και ενισχύουν δραστικά τις ατομικές αναπαραστάσεις με την ομαδική αλληλόδραση. Συνυφαίνουν το βίωμα και τη μνήμη της αίσθησης του «ανήκειν» σε μια οικογένεια. Σε μια κοινωνία.*

**ΒΙΒΛΙΟΓΡΑΦΙΑ**

Belsky, J. (1979). Mother-father-infant interaction: A naturalistic observational study. *Developmental Psychology, 15(6), 601-607.*

Belsky, J. (1981). Early human experience: A family perspective. *Developmental Psychology, 17(1),* 3-23*.*

Belsky, J., Gilstrap, B. & Rovine, M. (1984). The Pennsylvania Infant and Family Development Project, I: Stability and change in mother-infant and father-infant interaction in a family setting at one, three, and nine months. *Child Development, 55,* 692-705*.*

Bradley, S. B. (2009). Early Trios: Patterns of sound and movement in the genesis of meaning between infants. In Malloch, S. & Trevarthen, C. (Eds.), *Communicative Musicality: Exploring the Basis of Human Companionship.* Oxford: Oxford University Press.

Clarke-Stewart, K.A. (1978). And daddy makes three: The father's impact on mother and young child. *Child Development, 49,* 466-478*.*

Collis, G. M. (1982). Beyond dyadic interaction. *Bulletin of the British Psychological Society, 35.*

Cox, M.J., Owen, M., Lewis, J.M. & Henderson, V.K. (1989). Marriage, adult adjustment, and early parenting. *Child Development, 60,* 1015-1024*.*

Dickstein, S. & Parke, R.D. (1988). Social referencing in infancy: A glance at fathers and marriage. *Child Development, 59,* 506-511*.*

Fivaz-Depeursinge, E., & Corboz-Warnery, A. (1999). *The Primary Triangle. A Developmental Systems View of Fathers, Mothers, and Infants.* Basic Books.

Fivaz-Depeursinge, E. & Corboz-Warnery, A. (1999)*. Το Πρωταρχικό Τρίγωνο: Μια Αναπτυξιακή Προοπτική στο Σύστημα των Μητέρων, των Πατέρων και των Βρεφών*, Καστανιώτης, 2006.

Fivaz-Depeursinge, E., Frascarolo, F. & Corboz-Warnery, A. (1996). Assessing the Triadic Alliance Between Fathers, Mothers, and Infants at Play. *New Directions for Child Development, 74.*

Frascarolo, F., Favez, N Fivaz-Depeursinge & Corboz-Warnery (1999, 2006). & Fivaz – Depeursinge, E. (2003). Fathers’ and mothers’ performances in father-mother-baby games. *European Journal of Psychology*  *of Education, Vol. XVIII, no 2,* 101-111*.*

Hirshberg, L.M. & Svejda, M. (1990). When infants look to their parents: I. Infants' social referencing of mothers compared to fathers. *Child Development, 61,* 1175-1186*.*

Hirshberg, L.M. (1990). When infants look to their parents: II. Twelve-month-olds' response to conflicting parental emotional signals. *Child Development, 61,* 1187-1191*.*

Klein, M. (1952α). Some Theoretical Conclusions Regarding the Emotional Life of the Infant. In: *Envy and Gratitude and Other Works,1946-1963,* (p.p. 61-93)*.* N.Y. The Free Press, 1975.

Klein, M. (1952β). The Mutual Influences in the Development of Ego and Id. In: *Envy and Gratitude and Other Works,1946-1963, (p.p.57-60).* N.Y. The Free Press, 1975.

Klein, M. (1958). On the Development of Mental Functioning. In: *Envy and Gratitude and Other Works,1946-1963, (p.p. 236-246).* N.Y. The Free Press, 1975.

Lamb, M. E. (1977α). Father-infant and mother-infant interaction in the first year of life. *Child Development, 48,* 167-181*.*

Lamb, M. E. (1977β). The development of mother-infant and father-infant attachments in the second year of life. *Developmental Psychology, 13*(6)*,* 637-648*.*

McHale, J.P. (1995). Co-parenting and triadic interactions during infancy: The roles of marital distress and child gender. *Developmental Psychology, 31(6),* 985-996*.*

McHale, J.P., Kuersten, R. & Lauretti, A. (1996). New directions in the study of family-level dynamics during infancy and early childhood. *New Directions for Child Development, 74.*

McHale, J.P., & Fivaz-Depeursinge (1999). Understanding triadic and family group interactions during infancy and toddlerhood. *Clinical Child and Family Psychology Review, Vol. 2, No.2.*

Nadel, J. and Camaioni, L. (1993). *New Perspectives in Early Communicative Development*. London: Routledge.

Power, T.G. (1985). Mother- and father-infant play: A developmental analysis. *Child Development, 56,* 1514-1524*.*

Reddy, V., Hay, D., Murray, L., & Trevarthen, C. (1997). Communication in infancy:

Mutual regulation of affect and attention. In G. Bremner, A. Slater & G.

Butterworth (Eds.), Infant Development Recent Advances (pp. 247-273). Hillsdale, NJ: Erlbaum.

Reddy, V. (1999). Prelinguistic communication. In M. Barrett (Ed.), The Development of Language (pp. 25-50). Hovey: Psychology Press.

Reddy, V. & Trevarthen, C. (2004). What We Learn about Babies from Engaging with their Emotions. *Zero to Three, January 2004, Volume 24, No. 3, 9-15*

Reddy, V. (2008). *How Infants Know Minds.* Cambridge, MA: Harvard University Press.

Selby, J.M. & Bradley, B.S. (2003). Infants in groups: A paradigm for the study of early social experience. *Human Development, 46,* 197-221*.*

Semitekolou, Μ. (2015). “When three is not a crowd”: Measuring shared fun in playful interactions between parents and infants. Στο Κοκκινάκη, Θ. & Trevarthen, C. (επ. έκδ.) *Ελεύθερνα, Επιστημονικό περιοδικό του τμήματος Ψυχολογίας, τόμος 7:* *Τα διυποκειμενικά μονοπάτια στις διαπροσωπικές σχέσεις και στη μάθηση,* Ρέθυμνο.

Σεμιτέκολου, Μ. (2016α). Τα βρέφη και το κωμικό. Στο Γ. Κουγιουμουτζάκης (επ. έκδ.). *Το συν- της συγκίνησης. Ψυχολογία εμβρύων, βρεφών και νηπίων. Στον Colwyn Trevarthen*. (σ. 177-201). Ηράκλειο: Πανεπιστημιακές εκδόσεις Κρήτης.

Σεμιτέκολου, Μ. (2016β). Έρευνα του κωμικού κατά τη βρεφική ηλικία. Στο Γ. Κουγιουμουτζάκης (επ. έκδ.). *Το συν- της συγκίνησης. Ψυχολογία εμβρύων, βρεφών και νηπίων. Στον Colwyn Trevarthen*. (σ. 203-222). Ηράκλειο: Πανεπιστημιακές εκδόσεις Κρήτης.

Stern, D. (1985). *The Interpersonal World of the Infant: A View from Psychoanalysis and Developmental Psychology.* Basic Books.

Stern, D., Fivaz-Depeursinge, E., Burgin, D., Corboz-Warnery, A., Lebovici, S., Byng-Hall, J., & Lamour, M. (1994). The Dynamics of Interfaces: Seven Authors in Search of Encounters Across Levels of Description of an Event Involving a Mother, Father, and Baby. *I.M.H.J, 15(1), 69-89.*

Τζαβάρα, Ε. (1992). Ψυχανάλυση και Μελέτη της Πρώιμης Ανάπτυξης: Οι Έννοιες του "Συνανθρώπου" στον Freud και της Διυποκειμενικότητας στον Lacan. Στο Γ.Κουγιουμουτζάκη (Επ.Εκδ.), *Πρόοδος στην Αναπτυξιακή Ψυχολογία των Πρώτων Χρόνων.* Ηράκλειο:Πανεπιστημιακές Εκδόσεις Κρήτης.

Tremblay-Leveau, H. & Nadel, J. (1995). Young children's communication skills in triads. *International Journal of Behavioral Development, 18(2),* 227-242*.*

Tremblay-Leveau, H. & Nadel, J. (1996). Exclusion in triads: Can it serves 'meta-communicative' knowledge in 11- and 23-month-old children? *British Journal of Developmental Psychology, 14,* 145-158*.*

Trevarthen, C. (1990). Signs before speech. In T. A. Sebeok and J. Umiker-Sebeok (Eds.), *The Semiotic Web, 1989.* New York: Mouton de Gruyter.

###### Trevarthen, C. (1992). The self born in intersubjectivity: The psychology of an infant communicating. In U. Neisser (Ed.), *Ecological and Interpersonal Knowledge of the Self.* New York: Cambridge University Press.

Trevarthen, C. (1994). Infant semiosis. In W. Noth (Ed.), *Origins of Semiosis. Sign Evolution in Nature and Culture.* Mouton de Gruyter.

Trevarthen, C. (2003). Infant psychology is an evolving culture. *Human Development, 46:197-221.*

Trevarthen, C., & Bjorkvold, J. R. (2016, in press). Chapter 2. Life for learning: How a young child seeks joy with companions in a meaningful world. In D. Narvaez, J. Braungart-Rieker, L. Miller, L. Gettler, & P. Hastings (Eds.), Contexts for Young Child Flourishing: Evolution, Family and Society. New York, NY: Oxford University Press.

Trevarthen, C. (2016, in press). Sharing joyful friendship and imagination for meaning with infants, and their application in early intervention. In S. Aquarone (Ed.), Surviving the Early Years: From At-Risk to Mainstream. London: Jessica

Kingsley.